Bryce Canyon, shpellë pa tavan apo pyll thepash shkëmbore?
Një cikël i pandërprerë erozioni dhe sedimentimi brejnë dhe ndërtojnë figurat shumëngjyrëshe shkëmbore
Një koridor tejet i gjerë në Amerikën Perëndimore, siç e quajnë atë studuesit e tokës, me Shkallët e Mëdha që janë formuar nga sedimentet gjeologjike gjatë 225 milion vjetësh e që shtrihen në jug, nga Utah në Arizona ... është parku kombëtar Bryce Canyon. Shkallët e Mëdha janë shtresëzime gjeologjike shkëmbore në zbritje. Tabani i Kanionit të Madh mbështetet mbi shkëmbinj 1,5 miliard vjeçarë, ndoshta aq të vjetër sa edhe Toka vetë. Mbi të është kanioni Zion që në muret e tij prej guri mban gjurmët 70 milion vjeçare të zhvillimit të reptilëve. Një nga shkallët e sipërme është shtresëzimi relativisht më ri, Bryce Canyon. Pjesa më e madhe e këtyre shkëmbenjve i përkasin erës sonë, epokës së mamalëve. Pra ky pejzazh i mrekullueshëm është pothuajse modern. Formacioni më i madh shkëmbor në Bryce Canyon u përket 60 milionë vjetëve të fundit. Në fakt, Bryce nuk është aspak kanion, por një kompleks prej disa amfiteatrosh, çdo njeri prej të cilëve me dekorin e vet të punuar nga uji dhe akulli i shkrepave ngjyrë rozë të shtresëzimeve. Të njejta foca uji, ngrice dhe akulli që krijuan Bryce Canyon, po e shkatërrojnë atë. Gryka e kanionit ngushtohet me rreth 30 centimetra çdo 50 vjet. Por në të njejtën kohë që këto figura guri që duke u gërryer përfundojnë në luginën nën to, forma të reja krijohen nga shtresat shumëngjyrëshe të shkëmbenjve sedimentarë. Dikur gjithë ky masiv ishte zhavor, baltë dhe rërë e tabanit të një liqeni të madh. Por me kalimin e mijëvjeçarëve, mineralet dhe presioni i madh i lidhën këto elemente sëbashku në një shkëmb sedimentar 700 metra të lartë. Më tej, lëvizjet kolosale të kores së Tokës i tronditën bazamentin duke krijuar të çara që i lanë shtresat të ekspozuara ndaj elementëve të erozionit. Megjithëse ky proces filloi 60 milion vjet më parë, nga pikpamja gjeologjike kjo është një periudhë shumë e shkurtër.